SMERNICA EURÓPSKEHO PARLAMENTU A RADY 2005/90/ES
z 18. januára 2006,
ktorou sa dvadsiatydeviatykrát mení a dopĺňa smernica Rady 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (látky klasifikované ako karcinogénne, mutagénne alebo látky škodlivé pre reprodukciu - c/m/r)
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
Opatrenia ustanovené touto smernicou patria do rámca akčného plánu prijatého rozhodnutím Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 - 2008) (3). Podľa tohto rozhodnutia je Spoločenstvo povinné podporovať a skvalitňovať zdravotníctvo, predchádzať chorobám a čeliť potenciálnym hrozbám pre zdravie s cieľom znížiť úmrtnosť, ktorej je možné predísť, predčasnú úmrtnosť a pracovnú nespôsobilosť.
(2)
Látky, ktoré sa uvádzajú v prílohe I k smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (4), a ktoré sú klasifikované ako karcinogény 1. alebo 2. kategórie, môžu vyvolať rakovinu. Tie látky, ktoré sa uvádzajú v prílohe I k smernici 67/548/EHS a ktoré sú klasifikované ako mutagénne látky 1. alebo 2. kategórie, môžu spôsobiť dedičné genetické poškodenie. Tie látky, ktoré sa uvádzajú v prílohe I k smernici 67/548/EHS a ktoré sú klasifikované ako látky škodlivé pre reprodukciu 1. alebo 2. kategórie, môžu spôsobiť vrodené chyby alebo spôsobiť poruchy plodnosti.
(3)
S cieľom skvalitniť ochranu zdravia ľudí a zvýšiť bezpečnosť spotrebiteľov je potrebné regulovať používanie látok, ktoré boli novo klasifikované ako karcinogénne, mutagénne alebo látky škodlivé pre reprodukciu 1. alebo 2. kategórie, a uvádzanie látok a prípravkov, ktoré obsahujú takéto látky na trh, by malo podliehať obmedzeniam, čo sa týka voľného predaja verejnosti.
(4)
Smernica Rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (5) ustanovuje obmedzenia uvádzania na trh a používania niektorých nebezpečných látok a prípravkov s cieľom okrem iného skvalitniť ochranu zdravia ľudí a zvýšiť bezpečnosť spotrebiteľov.
(5)
Smernica Európskeho parlamentu a Rady 94/60/ES (6), ktorou sa štrnástykrát mení a dopĺňa smernica 76/769/EHS, ustanovuje vo forme dodatku k prílohe I k smernici 76/769/EHS zoznam obsahujúci látky klasifikované ako karcinogénne, mutagénne alebo látky škodlivé pre reprodukciu 1. alebo 2. kategórie. Také látky a prípravky, ktoré ich obsahujú, by mali podliehať obmedzeniam, pokiaľ ide o voľný predaj verejnosti.
(6)
Smernica 94/60/ES ustanovuje, že najneskôr do šiestich mesiacov po uverejnení úpravy prílohy I k smernici 67/548/EHS vzhľadom na technický pokrok v Úradnom vestníku Európskej únie, ktorá obsahuje látky klasifikované ako karcinogénne, mutagénne alebo látky škodlivé pre reprodukciu 1. alebo 2. kategórie, Komisia predloží Európskemu parlamentu a Rade návrh smernice, ktorou sa budú regulovať tieto novoklasifikované látky tak, aby sa aktualizoval dodatok k prílohe I k smernici 76/769/EHS. Tento návrh Komisie bude brať do úvahy riziká a výhody novoklasifikovaných látok, ako aj právne predpisy Spoločenstva o analýze rizík.
(7)
Smernica Komisie 2004/73/ES z 29. apríla 2004, ktorou sa dvadsiatydeviatykrát prispôsobuje smernica Rady 67/548/EHS technickému pokroku, a najmä jej príloha I, obsahuje 146 položiek obsahujúcich látky novoklasifikované ako karcinogény 1. kategórie, 21 položiek obsahujúcich látky novoklasifikované ako karcinogény 2. kategórie, 152 položiek obsahujúcich látky novoklasifikované ako mutagénne látky 2. kategórie a 24 položiek obsahujúcich látky novoklasifikované ako látky škodlivé pre reprodukciu 2. kategórie.
(8)
Smernica 2004/73/ES tiež mení a dopĺňa oznámenia týkajúce sa identifikácie, klasifikácie a označovania štyroch látok klasifikovaných ako karcinogény 1. kategórie, 36 položiek obsahujúcich látky klasifikované ako karcinogény 2. kategórie, šesť položiek obsahujúcich látky klasifikované ako mutagénne látky 2. kategórie, dve položky obsahujúce látky klasifikované ako látky škodlivé pre reprodukciu 1. kategórie a tri položky obsahujúce látky klasifikované ako látky škodlivé pre reprodukciu 2. kategórie. Zoznamy uvedené v dodatku k prílohe I k smernici 76/769/EHS by sa mali podľa toho zmeniť a doplniť.
(9)
Do úvahy sa brali riziká a výhody látok novoklasifikovaných smernicou 2004/73/ES ako karcinogénne, mutagénne alebo látky škodlivé pre reprodukciu 1. alebo 2. kategórie, a to najmä tie riziká a výhody, ktoré sa týkajú látok, ktoré ešte nepodliehali obmedzeniam týkajúcim sa používania v látkach a prípravkoch uvádzaných na trh na účely predaja verejnosti (z dôvodu predchádzajúcej klasifikácie). Táto analýza viedla k záveru, že tieto novoklasifikované látky by sa mali začleniť do dodatku k prílohe I k smernici 76/769/EHS.
(10)
Táto smernica by sa mala uplatňovať bez toho, aby boli dotknuté právne predpisy Spoločenstva, ktorými sa ustanovujú minimálne požiadavky na ochranu pracovníkov obsiahnuté v smernici Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (7) a v samostatných smerniciach, ktoré z nej vychádzajú, najmä v smernici Európskeho parlamentu a Rady 2004/37/ES z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci (8),
PRIJALI TÚTO SMERNICU:
Článok 1
Dodatok k prílohe I k smernici 76/769/EHS sa mení a dopĺňa v súlade s prílohou k tejto smernici.
Článok 2
1. Členské štáty prijmú a uverejnia zákony, iné právne predpisy a správne opatrenia, ktoré sú potrebné na dosiahnutie súladu s touto smernicou do 24. februára 2007. Členské štáty bezodkladne oznámia Komisii znenie týchto opatrení a tabuľku zhody medzi týmito opatreniami a touto smernicou.
Členské štáty uplatňujú tieto opatrenia od 24. augusta 2007.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Štrasburgu 18. januára 2006